CELEX: 32014D0927
Language: sl
Date: 2014-12-17 00:00:00
Title: 2014/927/EU: Izvedbeni sklep Komisije z dne 17. decembra 2014 o spremembi Izvedbenega sklepa 2013/770/EU, da se „Izvajalska agencija za potrošnike, zdravje in hrano“ preoblikuje v „Izvajalsko agencijo za potrošnike, zdravje, kmetijstvo in hrano“

18.12.2014   
            
            
               SL
            
            
               Uradni list Evropske unije
            
            
               L 363/183
            
         IZVEDBENI SKLEP KOMISIJE
   z dne 17. decembra 2014
   o spremembi Izvedbenega sklepa 2013/770/EU, da se „Izvajalska agencija za potrošnike, zdravje in hrano“ preoblikuje v „Izvajalsko agencijo za potrošnike, zdravje, kmetijstvo in hrano“
   
      (2014/927/EU)
   
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (1), in zlasti člena 3 Uredbe,
   ob upoštevanju naslednjega:
   
               (1)
            
            
               Z Izvedbenim sklepom 2013/770/EU (2) je Komisija ustanovila Izvajalsko agencijo za potrošnike, zdravje in hrano (v nadaljnjem besedilu: Agencija) in jo zadolžila za upravljanje programov Unije na področju varstva potrošnikov in zdravja za obdobje 2014–2020 ter upravljanje ukrepov usposabljanja glede varnosti hrane, zajetih v Direktivi Sveta 2000/29/ES (3) in Uredbi (ES) št. 882/2004 Evropskega parlamenta in Sveta (4). Agencija je dokazala svojo uspešnost in učinkovitost.
            
         
               (2)
            
            
               V svojem sporočilu z dne 29. junija 2011„Proračun za strategijo Evropa 2020“ (5) je Komisija predlagala, da se obstoječe izvajalske agencije še bolj izkoristijo za izvajanje programov Unije v naslednjem večletnem finančnem okviru.
            
         
               (3)
            
            
               Upravljanje ukrepov informiranja in promocije kmetijskih proizvodov na notranjem trgu in v tretjih državah v skladu z Uredbo (EU) št. 1144/2014 Evropskega parlamenta in Sveta (6) vključuje izvajanje tehničnih projektov, pri katerih sprejemanje političnih odločitev ni potrebno, zahteva pa visoko raven tehničnega in finančnega strokovnega znanja in izkušenj ves čas trajanja projekta.
            
         
               (4)
            
            
               Analizo stroškov in koristi (cost-benefit analysis – CBA) (7), ki se izvaja v skladu s členom 3(1) Uredbe (ES) št. 58/2003, z namenom ocene stroškov in koristi prenosa delov programov porabe Unije za obdobje 2014–2020 na izvajalske agencije, je zajelo upravljanje nalog iz Uredbe (EU) št. 1144/2014. Analiza stroškov in koristi je bila prilagojena s strani Komisije, da se pridobi dodatni prihranek, in dopolnjena je bila z dodatnim zmanjšanjem števila zaposlenih na ravni Komisije za zagotovitev splošne proračunske nevtralnosti z izravnavo povečanja odhodkov za dodatne človeške vire v izvajalskih agencijah z znižanjem ustrezne ravni virov Komisije. Ta postopek je že vključeval vire, povezane s prenosom tega programa. Analiza stroškov in koristi je pokazala, da bi prenos odgovornosti za nekatere izvedbene naloge v zvezi z ukrepi informiranja in promocije kmetijskih proizvodov na Agencijo prinesel občutne kvalitativne in kvantitativne koristi v primerjavi s scenarijem internega izvajanja, po katerem bi vse navedene vidike interno izvajala Komisija. Navedene naloge so tematsko skladne s pristojnostmi in pooblastili Agencije. Agencija že ima znanja, spretnosti in zmogljivosti, ki so neposredno povezani z navedenimi nalogami. Glede na svojo sorazmerno majhnost je Agencija v ugodnem položaju, da prevzame naloge, povezane s programom s podobnim načinom upravljanja. Poleg tega bo upravljanje prek Agencije povečalo prepoznavnost ukrepanja Unije na tem področju. Nove naloge Agencije lahko izkoristijo obstoječe kanale komuniciranja in informiranja. Poleg tega bo s prevzemom novih nalog Agencija upravljala z večjimi proračuni in povečala svoj obseg na raven, na kateri je mogoče najti dodatne sinergije.
            
         
               (5)
            
            
               Zaradi časa sprejetja Uredbe (EU) št. 1144/2014, pristojnosti Agencije, kakor so določene v Izvedbenem sklepu 2013/770/EU, niso zajemale prenosa tega novega programa.
            
         
               (6)
            
            
               Da bo njeno ime odražalo te dodatne naloge, bi bilo treba Agencijo preoblikovati v Izvajalsko agencijo za potrošnike, zdravje, kmetijstvo in hrano.
            
         
               (7)
            
            
               Izvedbeni sklep 2013/770/EU bi bilo zato treba ustrezno spremeniti.
            
         
               (8)
            
            
               Ukrepi iz tega sklepa so v skladu z mnenjem Odbora za izvajalske agencije –
            
         SPREJELA NASLEDNJI SKLEP:
   Edini člen
   Izvedbeni sklep 2013/770/EU se spremeni:
   
               1.
            
            
               člen 1 se nadomesti z naslednjim:
               „Člen 1
               Ustanovitev
               Ustanovi se Izvajalska agencija za potrošnike, zdravje, kmetijstvo in hrano (v nadaljnjem besedilu: Agencija) ter nadomesti in nasledi izvajalsko agencijo, ustanovljeno s Sklepom 2004/858/ES, in sicer za obdobje od 1. januarja 2014 do 31. decembra 2024, njen statut pa ureja Uredba (ES) št. 58/2003.“;
         
               2.
            
            
               v prvem pododstavku člena 3(1) se doda točka (d):
               
                           „(d)
                        
                        
                           ukrepov informiranja in promocije kmetijskih proizvodov, ki se izvajajo na notranjem trgu in v tretjih državah.“
                        
                     .
            
         
      V Bruslju, 17. decembra 2014
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 11, 16.1.2003, str. 1.
   
      (2)  Izvedbeni sklep Komisije 2013/770/EU z dne 17. decembra 2013 o ustanovitvi Izvajalske agencije za potrošnike, zdravje in hrano ter razveljavitvi Sklepa 2004/858/ES (UL L 341, 18.12.2013, str. 69).
   
      (3)  Direktiva Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (UL L 169, 10.7.2000, str. 1).
   
      (4)  Uredba (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (UL L 165, 30.4.2004, str. 1).
   
      (5)  Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Proračun za strategijo Evropa 2020, COM(2011) 500 final.
   
      (6)  Uredba (EU) št. 1144/2014 Evropskega parlamenta in Sveta z dne 22. oktobra 2014 o ukrepih informiranja in promocije kmetijskih proizvodov na notranjem trgu in v tretjih državah ter razveljavitvi Uredbe Sveta (ES) št. 3/2008 (UL L 317, 4.11.2014, str. 56).
   
      (7)  Analiza stroškov in koristi prenosa nekaterih nalog v zvezi z izvajanjem programov Unije v obdobju 2014–2020 na izvajalske agencije (končno poročilo, 19. avgust 2013).